BIOLOGISK MEDISIN FOR REVMATISK SYKDOM

1

PASIENTINFORMASJON VED OPPSTART AV

BIOLOGISK MEDISIN FOR REVMATISK SYKDOM

REVMATOLOGISK AVDELING MOSS

\* Du har i dag startet opp med biologisk medisin mot revmatisk sykdom. En revmasykepleier

har informert deg om hvordan medisinen fungerer og gitt deg opplæring i hvordan den brukes.

Du har fått utdelt eget informasjonsark om den biologiske medisinen du er satt på. Denne

informasjonen finnes også ved å søke på «pasientinformasjon om legemidler» på

www.legeforeningen.no.

\* Vi har erfart at det kan skje misforståelser ved bruk av biologisk medisiner. Vi har erfart at

det ofte kan være vanskelig å ta til seg all informasjon gitt under én konsultasjon. Dette har vi

sett et behov for å gjøre noe med, og har derfor ønsket å systematisere informasjonen.

Alle som starter opp med biologisk medisin hos revmasykepleier får et eget informasjonsark.

God kunnskap om medisinen er viktig da det gir grunnlag for å mestre situasjonen bedre og ta

gode valg for helsen. Vi håper informasjonen vil svare på spørsmål du eller dine pårørende

har om medisinen du er satt på, og om videre oppfølging ved vår avdeling og hos fastlege.

\* All nødvendig informasjon om aktuelle biologisk medisin finner fastlegen ved å søke på

www.fastlegeportalen.no.

\* Ved revmatologisk avdeling i Moss har vi såkalt pasient-ansvarlig overlege (PAL). Det vil

si at vi tilstreber, så langt det lar seg gjøre, at én fast overlege har hovedansvaret for

oppfølgingen. Dette er gunstig både for deg som pasient, for vår avdeling og for fastlegen.

\* Hvis du har ytterligere spørsmål om den biologiske medisinen du er satt på, kan du ta

kontakt med revmatologisk avdeling for råd. Ring da sentralbord på 08600 og spør etter

vakthavende revmasykepleier som er tilstede hverdager 08:00 – 20:00 og lørdager 09:00-

14:00. Revmasykepleier vil kunne gi deg råd per telefon.

Informasjonsarket er delt inn i ni punkter så det skal bli lettere å finne frem.

1. BLODPRØVEKONTROLLER

2. INFEKSJONER

3. KREFTSYKDOM

4. HJERTESVIKT

5. MS (MULTIPPEL SKLEROSE)

6. GRAVIDITET

7. OPERASJONER

8. VAKSINER

9. FORNYELSE AV RESEPT PÅ BIOLOGISK MEDISIN

1. Blodprøvekontroller

\* Ved bruk av biologisk medisin er det viktig at man kontrollerer blodprøver

regelmessig. Vi anbefaler at du kontroller blodprøver 14 dager etter oppstart av

medisin, og så hver måned etter dette de neste tre månedene. Ved oppstart biologisk

medisin ved revmatologisk avdeling kontroller vi blodprøvene. Det vil si at revmasykepleier

legger inn bestilling på blodprøver som du selv tar ved nærmeste helsehus. Vi kontakter deg

om det er avvikende blodprøvesvar som gjør at behandlingen må settes på pause.

2

\* Når du kommer til effektkontroll, omlag 3-4 måneder etter oppstart biologisk medisin, vil

revmatologen vurdere effekten av behandlingen, samt vurdere når det anbefales at fastlegen

overtar ansvaret for oppfølging av blodprøvene Ved god respons av biologisk medisin pleier

vi å anbefale blodprøver hver tredje måned. Husk at du selv har ansvar for å ta

blodprøvekontroller hos din fastlege på sikt.

2. Infeksjoner

\* Biologiske medisiner demper immunsystemet og gjør pasienter noe mer utsatt for

infeksjoner. Dette gjelder spesielt de som er eldre (> 65 år) og/eller har sukkersyke (diabetes)

og/eller har andre sykdommer som disponerer for infeksjoner.

\* De infeksjonene som kan oppstå hyppigere ved bruk av biologiske medisiner er

bihulebetennelser, lungebetennelser eller urinveisinfeksjoner. Kontakt derfor

fastlege/legevaktslege ved tegn på infeksjon som feber, vond hals, vedvarende hoste,

slapphet/trøtthet og/eller svie/sterk lukt ved vannlating.

\* Dersom du har infeksjonssykdom og må bruke medisiner (antibiotika) for dette, må

den biologiske behandlingen settes på pause. Om man skal restarte biologisk behandling

eller ikke tar vi stilling til når infeksjonen er ferdigbehandlet. Fastlege vil da ta kontakt med

revmatologisk avdeling.

3. Kreftsykdom

\* De fleste biologiske legemidler skal ikke brukes dersom du skulle utvikle en kreftsykdom,

og bare etter nøye vurdering dersom du har hatt en kreftsykdom tidligere.

4. Hjertesvikt

\* Ved symptomer på det man kaller moderat- og/eller alvorlig hjertesvikt er det slik at noen

biologiske medisiner ikke kan benyttes. Hjertesvikt betyr kort fortalt at hjertet ikke pumper

blodet rundt i kroppen så godt som det normalt skal.

\* Symptomer på hjertesvikt kan være svært like symptomer som ved andre helseproblemer.

De vanligste symptomene på hjertesvikt er:

- tung pust og raskere puls ved daglige aktiviteter.

- tung pust når en ligger flatt, og da ofte med ledsagende nattlig hoste der en må ligge

med ekstra pute for å heve hodeenden, da dette gir mindre tung pust.

- svakhet og tretthet i kroppen da man ved hjertesvikt ikke får pumpet nok blod og

energi til musklene.

- hovne og oppblåste føtter, ankler og bein.

\* Dersom man skulle få tung pust, rask puls og/eller økende svakhet/tretthet ved dagligdagse

aktiviteter som rolig gange på flat vei eller gange opp én etasje i en trapp, kan dette være

symptomer på moderat hjertesvikt.

\* Ved slike symptomer under behandling med biologisk medisin er viktig at man tar kontakt

med fastlege/legevaktslege for å få dette undersøkt slik at ytterligere tiltak kan iverksettes.

5. MS (multippel sklerose)

\* Hvis man skulle utvikle en nevrologisk sykdom som heter MS (multippel sklerose) er det

3

slik at noen biologisk medisiner ikke kan benyttes. I slike tilfelle vil behandlende revmatolog

kontaktes av fastlege og/eller nevrolog.

6. Graviditet

\* Dersom man planlegger å bli gravid, må man diskutere medikamentell behandling med

behandlende revmatolog i god tid. Dersom kvinner blir gravide under bruk av biologisk

medisin, må man kontakte behandlende revmatolog for å diskutere videre behandling.

\* Dersom man planlegger å bli far, må man diskutere bruk av biologisk legemiddel med

behandlende revmatolog.

7. Operasjoner

\* Om en operasjon er planlagt, må lege vurdere hvor lang pause pasienten bør ha fra

behandlingen med biologisk medisin, både før og etter operasjon.

\* Hvor lang tid i forveien man bør være uten biologisk medisin avhenger av om det operative

inngrepet er lite eller stort, samt hvilket biologisk medikament man bruker.

8. Vaksiner

\* Alle pasienter som settes på biologisk medisin bør være vaksinert mot lungebetennelse

(pneumokokk) og influensa (hvert år i sesongen).

\* Så lenge man bruker biologisk medisin anbefaler vi influensavaksine årlig.

\* Snakk med fastlegen om man skulle trenge andre vaksiner. Man kan ikke få såkalte levende

vaksiner så lenge man bruker biologisk medisin.

9. Fornyelse av resept på biologisk medisin

\* Fornyelse av resepter på biologisk medisin må gjøres av revmatolog. For å få resept må du

selv ringe revmatologisk avdeling og kontakte sekretær hos oss som vil videreformidle

beskjed til pasientansvarlig overlege.

\* Resept på medisinen sendes elektronisk til apotek. Dette gjør at man selv kan hente

medisinen på det apoteket man velger.

\* Før fornyelse av resepter på biologisk medisin må du nylig ha tatt blodprøver så vi vet

at disse er normale.